Source: http://www.bihon.ro/csm-oradea-a-spulberat-bc-timisoara/1352547
Timestamp: 2018-08-21 21:19:42+00:00

Document:
CSM Oradea a spulberat BC Timişoara - BIHON
CSM Oradea a spulberat BC Timişoara
la	10. noiembrie 2013 16:23	 Reactualizat la:	 10. noiembrie 2013 21:51
Baschetbaliştii orădeni s-au impus pe terenul timişorenilor cu scorul de 87-79.
După o perioadă de trei ani în care CSM Oradea nu a reuşit să câştige în faţa celor de la BC Timişoara, iată că echipa noastră a obţinut o victorie categorică, chiar la Timişoara, în cadrul etapei a VII-a a Ligii Naţionale de baschet masculin. CSM Oradea a dominat meciul cu multă autoritate, iar rezultatul final nu reflectă în totalitate superioritatea netă a echipei lui Cristian Achim.
Orădenii au marcat primele două coşuri prin Titus Nicoară, care a fost din nou unul dintre cei mai buni jucători ai echipei sale. Titus se remarcă de altfel meci de meci, contribuind substanţial la victoriile orădenilor. CSM s-a aflat la conducere în permanenţă în primul sfert, ca de altfel în toată partida. Echipa noastră a avut un sfert secund de excepţie, în care a reuşit să surclaseze formaţia gazdă. Beneficiind de doi marcatori în plină formă, Dillon şi Nicoară, oaspeţii au înscris în această perioadă nu mai puţin de 31 de puncte, faţă de numai 16 ale timişorenilor. Avantajul nostru a crescut la 20 de puncte, scor 35-55 (’20). În sfertul trei, orădenii au mai redus turaţia, păstrându-şi însă o diferenţă liniştitoare înaintea ultimului sfert, scor 59-75. Echipa noastră s-a relaxat în sfertul patru, permiţând gazdelor să reducă din handicap, fără a putea însă să ameninţe victoria oaspeţilor.
Scorul final, 79-87, consemnează a patra victorie în deplasare din actualul sezon pentru CSM Oradea.
„Victoria noastră de le Timişoara este extrem de importantă în contextul seriei de meciuri deosebit de dificile care ne aşteaptă. Pentru noi urmează partidele de acasă cu Samara din EuroChallenge şi cu Asesoft Ploieşti în campionat, apoi deplasarea de la Târgu Mureş. Era foarte neplăcut dacă începeam această serie prin două eşecuri, la Paks şi la Timişoara, pentru că înfrângerile aduc înfrângeri, iar victoriile aduc victorii. Succesul nostru cu Timişoara este absolut meritat”, a declarat antrenorul Cristian Achim pentru site-ul oficial al CSM Oradea.
La a suta victorie pentru CSM Oradea
Antrenorul echipei de baschet masculin CSM Oradea, Cristian Achim a bifat sâmbătă două cifre aniversare. El se află de patru ani pe banca tehnică a formaţiei orădene, iar victoria din deplasare cu BC Timişoara a fost cea cu numărul 100 pentru CSM Oradea sub bagheta sa (faţă de numai 55 de înfrângeri). Cristian Achim a avut un rol determinant în spectaculoasa ascensiune a echipei noastre, care a ajuns pe parcursul a doar patru ani să termine pe podiumul campionatului în ediţia trecută şi să evolueze acum în cupele europene.
Sala Sporturilor Constantin Jude”. Spectatori: circa 2.000
BC Timişoara: Milenkovic, Jovanovic 8 (2×3), Panic 10 (1), Conley 5, Filip 2, Tóth, Lăpuşte, Petrişor, Volkus 8 (1), Radulovic 20, Lee 26 (3). Nu ajucat Andrei. Antrenor: Tudor Costescu
CSM Oradea: Comagic 5, Markovic 11 (2), Popescu, Dillon 24, Subotic 8, Nicoară 21, Denison 6, Ţîbîrnă 8, Franklin 4. Nu au jucat: Paşca, Hora, Ciordaş. Antrenor: Cristian Achim
Arbitri: Marius Ciulin, Ciprian Stoica, Dragoş Nicolae. Comisar FR Baschet: Viorel Constantinescu
Descalificări pentru 5 greşeli: Volkus ’30 / Denison ’38

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM